Document ID: 32015R0208

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/208 ΤΗΣ ΕΠΙΤΡΟΠΉΣ
της 8ης Δεκεμβρίου 2014
για τη συμπλήρωση του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις σχετικά με τη λειτουργική ασφάλεια των οχημάτων για την έγκριση γεωργικών και δασικών οχημάτων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (1), και ιδίως το άρθρο 17 παράγραφος 5 και το άρθρο 49 παράγραφος 3,
Εκτιμώντας τα ακόλουθα:
(1)
Η εσωτερική αγορά περιλαμβάνει έναν χώρο χωρίς εσωτερικά σύνορα εντός του οποίου πρέπει να εξασφαλίζεται η ελεύθερη κυκλοφορία αγαθών, προσώπων, υπηρεσιών και κεφαλαίων. Για τον σκοπό αυτό, εφαρμόζεται ένα ολοκληρωμένο σύστημα έγκρισης τύπου της ΕΕ και ένα σύστημα ενισχυμένης εποπτείας της αγοράς για τα γεωργικά και δασικά οχήματα και για τα συστήματα, τα μηχανικά μέρη και τις χωριστές τεχνικές μονάδες τους, όπως ορίζονται στον κανονισμό (ΕΕ) αριθ. 167/2013.
(2)
Τα γεωργικά και δασικά οχήματα που εμπίπτουν στον ορισμό του «ελκυστήρα», όπως αναφέρεται στο άρθρο 3 παράγραφος 8 του κανονισμού (ΕΕ) αριθ. 167/2013, στα οποία τοποθετούνται μηχανήματα, θα πρέπει να λαμβάνουν έγκριση τύπου σύμφωνα με το άρθρο 77 του εν λόγω κανονισμού.
(3)
Τα τοποθετούμενα μηχανήματα καθιστούν δυνατή τη χρήση των ελκυστήρων για διάφορους γεωργικούς και δασικούς σκοπούς, καθώς επίσης για εργασίες ειδικού σκοπού. Ως εκ τούτου, τα τοποθετούμενα μηχανήματα θα πρέπει να υπόκεινται στην οδηγία 2006/42/ΕΚ του Ευρωπαϊκού Κοινοβουλίου και του Συμβουλίου (2), όπως ορίζεται στο άρθρο 77 του κανονισμού (ΕΕ) αριθ. 167/2013.
(4)
Με την απόφαση 97/836/ΕΚ του Συμβουλίου (3), η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). Στην ανακοίνωση «CARS 2020: Σχέδιο δράσης για μια ανταγωνιστική και βιώσιμη αυτοκινητοβιομηχανία στην Ευρώπη», η Επιτροπή επεσήμανε ότι η αποδοχή των διεθνών κανονισμών βάσει της συμφωνίας της ΟΕΕ/ΗΕ του 1958 είναι ο καλύτερος τρόπος για την άρση των μη δασμολογικών φραγμών στο εμπόριο.
(5)
Με την απόφαση 97/836/ΕΚ, η Ένωση προσχώρησε επίσης στους κανονισμούς ΟΕΕ/ΗΕ αριθ. 3, 4, 5, 6, 7, 19, 23, 31, 37, 38, 43, 71, 79, 98 και 99.
(6)
Στην Ένωση, ορισμένες από τις απαιτήσεις που προβλέπονται βάσει των κανονισμών για τα μέρη του οχήματος έχουν αντληθεί από τους αντίστοιχους κανονισμούς ΟΕΕ/ΗΕ. Με την πρόοδο της τεχνολογίας, οι κανονισμοί ΟΕΕ/ΗΕ τροποποιούνται συνεχώς και οι αντίστοιχοι κανονισμοί της Ένωσης πρέπει να επικαιροποιούνται τακτικά ούτως ώστε να συμφωνούν ως προς το περιεχόμενο με τους αντίστοιχους κανονισμούς ΟΕΕ/ΗΕ.
(7)
Η δυνατότητα εφαρμογής των κανονισμών OEE/HE με σκοπό την έγκριση τύπου οχήματος ΕΕ ως βάσης για τη νομοθεσία της Ένωσης προβλέπεται στον κανονισμό (ΕΕ) αριθ. 167/2013. Σύμφωνα με τον εν λόγω κανονισμό, η έγκριση τύπου σύμφωνα με τους κανονισμούς ΟΕΕ/ΗΕ που εφαρμόζονται σε ισότιμη βάση με τη νομοθεσία της Ένωσης θα θεωρείται έγκριση τύπου ΕΕ σύμφωνα με τον εν λόγω κανονισμό και τις κατ’ εξουσιοδότηση και εκτελεστικές του πράξεις.
(8)
Η χρήση των κανονισμών ΟΕΕ/ΗΕ σε ισότιμη βάση με τη νομοθεσία της Ένωσης συμβάλλει στην αποφυγή αλληλεπικαλύψεων όχι μόνο στο επίπεδο των τεχνικών απαιτήσεων αλλά και στο επίπεδο της πιστοποίησης και των διοικητικών διαδικασιών. Επιπλέον, η έγκριση τύπου που βασίζεται απευθείας σε συμφωνημένα σε διεθνές επίπεδο πρότυπα θα βελτιώσει την πρόσβαση στην αγορά τρίτων χωρών, και ιδίως των χωρών που είναι συμβαλλόμενα μέρη της αναθεωρημένης συμφωνίας του 1958, ενισχύοντας με αυτόν τον τρόπο την ανταγωνιστικότητα της βιομηχανίας της Ένωσης.
(9)
Κρίνεται σκόπιμο να συμπεριληφθούν οι κανονισμοί ΟΕΕ/ΗΕ αριθ. 3, 4, 5, 6, 7, 19, 23, 31, 37, 38, 43, 71, 79, 98, 99, 106, 112, 113 στο παράρτημα I του παρόντος κανονισμού, στο οποίο απαριθμούνται οι κανονισμοί ΟΕΕ/ΗΕ που ισχύουν σε ισότιμη βάση με τη νομοθεσία της Ένωσης.
(10)
Το άρθρο 17 του κανονισμού (ΕΕ) αριθ. 167/2013 και το παράρτημα Ι του εν λόγω κανονισμού ορίζουν απαιτήσεις για τη λειτουργική ασφάλεια, οι οποίες στο παρελθόν περιλαμβάνονταν σε οδηγίες που καταργήθηκαν με τον εν λόγω κανονισμό. Μολονότι οι απαιτήσεις που προβλέπονται στον παρόντα κανονισμό έχουν αντληθεί σε μεγάλο βαθμό από τις οδηγίες που έχουν καταργηθεί, θα πρέπει να επέλθουν σημαντικές τροποποιήσεις, όπου κρίνεται απαραίτητο, προκειμένου να ληφθεί υπόψη η τεχνική πρόοδος, να επεκταθεί το πεδίο εφαρμογής σε άλλες κατηγορίες οχημάτων ή να αυξηθεί το επίπεδο ασφάλειας σε ό,τι αφορά, παραδείγματος χάρη, την κατευθυντικότητα, τους υαλοπίνακες, τις διαστάσεις και τη μάζα του οχήματος, τα ελαστικά και τις μηχανικές συνδέσεις, στοιχεία που θεωρούνται καίριας σημασίας για τη λειτουργική ασφάλεια των γεωργικών και δασικών οχημάτων. Θα πρέπει να θεσπιστούν απαιτήσεις σχετικά με τη μέγιστη σχεδιαστική ταχύτητα του οχήματος, τον ρυθμιστή ταχύτητας και τις διατάξεις περιορισμού της ταχύτητας ώστε να ληφθούν υπόψη επιμέρους χαρακτηριστικά γεωργικών και δασικών οχημάτων τα οποία, μολονότι προορίζονται για μη οδική χρήση, κυκλοφορούν και σε ασφαλτοστρωμένους δημόσιους δρόμους.
(11)
Εφόσον οι κατασκευαστές επιλέξουν να υποβάλουν αίτηση για εθνική έγκριση τύπου σύμφωνα με το άρθρο 2 του κανονισμού (ΕΕ) αριθ. 167/2013, τα κράτη μέλη θα πρέπει, για όλα τα θέματα που καλύπτονται στον παρόντα κανονισμό, να είναι ελεύθερα να ορίσουν απαιτήσεις για τους σκοπούς της εθνικής έγκρισης τύπου, οι οποίες θα είναι διαφορετικές από τις απαιτήσεις του παρόντος κανονισμού.
Για τους σκοπούς της εθνικής έγκρισης τύπου, οι εθνικές αρχές δεν πρέπει, για λόγους που άπτονται της λειτουργικής ασφάλειας, να απορρίπτουν την έγκριση τύπου για οχήματα, συστήματα, μηχανικά μέρη και χωριστές τεχνικές μονάδες που συμμορφώνονται με τις απαιτήσεις του παρόντος κανονισμού, εκτός των απαιτήσεων που αφορούν θέματα για τα οποία τα κράτη μέλη διαθέτουν αυστηρότερες απαιτήσεις σε εθνικό επίπεδο.
(12)
Τα κράτη μέλη θα πρέπει να απαγορεύουν τη διάθεση στην αγορά, την ταξινόμηση ή την κυκλοφορία νέων οχημάτων που δεν συμμορφώνονται με τις απαιτήσεις του παρόντος κανονισμού από την ημερομηνία που προβλέπεται στον κανονισμό 167/2013 και στις άλλες κατ’ εξουσιοδότηση πράξεις που εκδόθηκαν δυνάμει αυτού.
(13)
Για να είναι δυνατόν να οριστεί εναρμονισμένη ημερομηνία εφαρμογής όλων των νέων κανόνων έγκρισης τύπου, ο παρών κανονισμός θα πρέπει να ισχύσει από την 1η Ιανουαρίου 2016, ημερομηνία εφαρμογής του κανονισμού (ΕΕ) αριθ 167/2013,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ ΚΑΙ ΟΡΙΣΜΟΙ
Άρθρο 1
Αντικείμενο
Ο παρών κανονισμός θεσπίζει τις λεπτομερείς τεχνικές απαιτήσεις και τις διαδικασίες δοκιμής σχετικά με τη λειτουργική ασφάλεια, εκτός των επιδόσεων του συστήματος πέδησης, στο πλαίσιο της έγκρισης και της εποπτείας της αγοράς γεωργικών και δασικών οχημάτων, των συστημάτων, των μηχανικών μερών και χωριστών τεχνικών μονάδων που προορίζονται για τα εν λόγω οχήματα σύμφωνα με τον κανονισμό (ΕΕ) αριθ. 167/2013.
Άρθρο 2
Ορισμοί
Ισχύουν οι ορισμοί του κανονισμού (ΕΕ) αριθ. 167/2013. Επιπλέον, ισχύουν οι ακόλουθοι ορισμοί:
1)
ως «διάταξη ρυμούλκησης» νοείται ένα μηχανικό μέρος στον ελκυστήρα, το οποίο διασφαλίζει τη μηχανική σύνδεση μεταξύ του ελκυστήρα και ρυμουλκούμενου οχήματος και έλκει τον ελκυστήρα όταν η αυτοκίνησή του είναι αδύνατη·
2)
ως «μάζα χωρίς φορτίο σε κατάσταση λειτουργίας» ενός οχήματος νοείται η μάζα του κενού οχήματος σε κατάσταση ετοιμότητας για κανονική χρήση και περιλαμβάνει τον τυπικό εξοπλισμό σύμφωνα με τις προδιαγραφές του κατασκευαστή, ψυκτικό υγρό, λιπαντικά, καύσιμα, εργαλεία και οδηγό (το βάρος του οποίου θεωρείται ίσο με 75 kg) εκτός των προαιρετικών εξαρτημάτων·
3)
ως «όργανο διεύθυνσης» νοείται το εξάρτημα που χειρίζεται απευθείας ο οδηγός για να διευθύνει τον ελκυστήρα·
4)
ως «προσπάθεια διεύθυνσης» νοείται η δύναμη που ασκείται από τον οδηγό στο όργανο διεύθυνσης για να διευθύνεται ο ελκυστήρας·
5)
ως «προβλεπόμενα ελαστικά επίσωτρα» νοείται ο τύπος ή οι τύποι των ελαστικών που προβλέπονται από τον κατασκευαστή για τον αντίστοιχο τύπο οχήματος και προσδιορίζονται στο δελτίο πληροφοριών, το υπόδειγμα του οποίου ορίζεται στο άρθρο 68 στοιχείο α) του κανονισμού (ΕΕ) αριθ. 167/2013·
6)
ως «προβλεπόμενες ερπύστριες» νοείται ο τύπος ή οι τύποι των ερπυστριών που προβλέπονται από τον κατασκευαστή για τον αντίστοιχο τύπο οχήματος και προσδιορίζονται στο δελτίο πληροφοριών, το υπόδειγμα του οποίου ορίζεται στο άρθρο 68 στοιχείο α) του κανονισμού (ΕΕ) αριθ. 167/2013·
7)
ως «κάτοπτρο οδήγησης» νοείται η διάταξη που έχει σκοπό να εξασφαλίσει, εντός του οπτικού πεδίου που ορίζεται γεωμετρικά στο παράρτημα IX σημείο 5, καλή ορατότητα προς τα πίσω η οποία, μέσα σε λογικά όρια, δεν εμποδίζεται από μηχανικά μέρη του ελκυστήρα ή από τους επιβάτες του ίδιου του ελκυστήρα·
8)
ως «εσωτερικό κάτοπτρο οδήγησης» νοείται το κάτοπτρο οδήγησης που τοποθετείται στο εσωτερικό του θαλάμου ή του σκελετού ενός ελκυστήρα·
9)
ως «κλάση κατόπτρων οδήγησης» νοείται το σύνολο των κατόπτρων οδήγησης που διαθέτουν ένα ή περισσότερα κοινά χαρακτηριστικά ή λειτουργίες·
10)
ως «φανός» νοείται η διάταξη που είναι ειδικά σχεδιασμένη για να φωτίζει την οδό (προβολέας) ή να εκπέμπει φωτεινή ένδειξη·
11)
ως «μεταξόνιο του ελκυστήρα» ή «μεταξόνιο του οχήματος» νοείται η απόσταση ανάμεσα στα κατακόρυφα επίπεδα που είναι κάθετα στο διάμηκες διάμεσο επίπεδο του ελκυστήρα ή του οχήματος και διέρχονται από τους άξονες του ελκυστήρα ή του οχήματος·
12)
ως «έμφορτο όχημα» νοείται το όχημα που είναι φορτωμένο μέχρι τη μέγιστη τεχνικώς επιτρεπτή μάζα.
ΚΕΦΑΛΑΙΟ II
ΑΠΑΙΤΗΣΕΙΣ ΓΙΑ ΤΗ ΛΕΙΤΟΥΡΓΙΚΗ ΑΣΦΑΛΕΙΑ ΤΟΥ ΟΧΗΜΑΤΟΣ
Άρθρο 3
Απαιτήσεις εγκατάστασης και επίδειξης που συνδέονται με τη λειτουργική ασφάλεια
1. Οι κατασκευαστές εξοπλίζουν τα γεωργικά και δασικά οχήματα με συστήματα, μηχανικά μέρη και χωριστές τεχνικές μονάδες που επηρεάζουν τη λειτουργική τους ασφάλεια και σχεδιάζονται, κατασκευάζονται και συναρμολογούνται κατά τρόπο ώστε το όχημα, υπό κανονικές συνθήκες χρήσης και συντηρούμενο σύμφωνα με τις προδιαγραφές του κατασκευαστή, να συμμορφώνεται με τις λεπτομερείς τεχνικές απαιτήσεις και τις διαδικασίες δοκιμής που προβλέπονται στα άρθρα 5 έως 38.
2. Οι κατασκευαστές αποδεικνύουν στην αρχή έγκρισης μέσω πραγματικών δοκιμών επίδειξης ότι τα γεωργικά και δασικά οχήματα που διατίθενται στην αγορά, ταξινομούνται ή τίθενται σε κυκλοφορία στην Ένωση, συμμορφώνονται με τις απαιτήσεις λειτουργικής ασφάλειας που προβλέπονται στο άρθρο 17 του κανονισμού (ΕΕ) αριθ. 167/2013 και του παραρτήματος Ι του εν λόγω κανονισμού και ότι συμμορφώνονται με τις λεπτομερείς τεχνικές απαιτήσεις και διαδικασίες δοκιμής που προβλέπονται στα άρθρα 5 έως 38 του παρόντος κανονισμού.
3. Οι κατασκευαστές μεριμνούν ώστε τα ανταλλακτικά που διατίθενται στην αγορά ή τίθενται σε κυκλοφορία στην Ένωση να συμμορφώνονται με τις λεπτομερείς τεχνικές απαιτήσεις και τις διαδικασίες δοκιμής που προβλέπονται στον παρόντα κανονισμό.
4. Οι κατασκευαστές υποβάλλουν στην αρχή έγκρισης περιγραφή των μέτρων που λαμβάνονται για την πρόληψη παρεμβάσεων αλλοίωσης και τροποποίησης του συστήματος διαχείρισης του μηχανισμού μετάδοσης ισχύος, περιλαμβανομένων των υπολογιστών ηλεκτρονικού ελέγχου της λειτουργικής ασφάλειας, εάν υπάρχουν.
Άρθρο 4
Εφαρμογή των κανονισμών ΟΕΕ/ΗΕ
Οι κανονισμοί ΟΕΕ/ΗΕ και οι τροποποιήσεις τους που ορίζονται στο παράρτημα I του παρόντος κανονισμού ισχύουν για την έγκριση τύπου γεωργικών και δασικών οχημάτων.
Άρθρο 5
Τεχνικές προδιαγραφές σχετικά με τις απαιτήσεις λειτουργικής ασφάλειας και τις διαδικασίες δοκιμής
1. Οι διαδικασίες δοκιμής των επιδόσεων λειτουργικής ασφάλειας εκτελούνται σύμφωνα με τις απαιτήσεις δοκιμών που ορίζονται στον παρόντα κανονισμό.
2. Η αρχή έγκρισης ή, εάν εξουσιοδοτηθεί από την αρχή έγκρισης, η τεχνική υπηρεσία εκτελεί τις εν λόγω δοκιμές ή παρίσταται σε αυτές.
3. Οι μέθοδοι μέτρησης και τα αποτελέσματα των δοκιμών αναφέρονται στην αρχή έγκρισης στο πρότυπο έκθεσης δοκιμής που ορίζεται στο άρθρο 68 στοιχείο στ) του κανονισμού (ΕΕ) αριθ. 167/2013.
Άρθρο 6
Απαιτήσεις για την κατασκευαστική ακεραιότητα του οχήματος
Οι απαιτήσεις επιδόσεων που ισχύουν για την κατασκευαστική ακεραιότητα του οχήματος, όπως αναφέρεται στο άρθρο 17 παράγραφος 2 στοιχείο α) του κανονισμού (ΕΕ) αριθ. 167/2013, επαληθεύονται σύμφωνα με το παράρτημα II του παρόντος κανονισμού.
Άρθρο 7
Απαιτήσεις για τη μέγιστη εκ κατασκευής ταχύτητα, τους ρυθμιστές ταχύτητας και τα όργανα περιορισμού της ταχύτητας
Οι διαδικασίες δοκιμής και οι απαιτήσεις επιδόσεων που ισχύουν για την ταχύτητα, τους ρυθμιστές ταχύτητας και τα όργανα περιορισμού της ταχύτητας, όπως αναφέρεται στο άρθρο 17 παράγραφος 2 στοιχείο β) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΙΙΙ του παρόντος κανονισμού.
Άρθρο 8
Απαιτήσεις για το σύστημα διεύθυνσης των ταχέων ελκυστήρων
Οι διαδικασίες δοκιμής και οι απαιτήσεις επιδόσεων που ισχύουν για το σύστημα διεύθυνσης των ταχέων ελκυστήρων, όπως αναφέρεται στο άρθρο 17 παράγραφος 2 στοιχείο β) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα IV του παρόντος κανονισμού.
Άρθρο 9
Απαιτήσεις για το σύστημα διεύθυνσης
Οι διαδικασίες δοκιμής και οι απαιτήσεις επιδόσεων που ισχύουν για το σύστημα διεύθυνσης, όπως αναφέρεται στο άρθρο 17 παράγραφος 2 στοιχείο β) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα V του παρόντος κανονισμού.
Άρθρο 10
Απαιτήσεις για τα ταχύμετρα
Οι διαδικασίες δοκιμής και οι απαιτήσεις επιδόσεων που ισχύουν για το ταχύμετρο, όπως αναφέρεται στο άρθρο 17 παράγραφος 2 στοιχείο β) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα VΙ του παρόντος κανονισμού.
Άρθρο 11
Απαιτήσεις για το οπτικό πεδίο και τους υαλοκαθαριστήρες
Οι διαδικασίες δοκιμής και οι απαιτήσεις επιδόσεων που ισχύουν για το οπτικό πεδίο και τους υαλοκαθαριστήρες, όπως αναφέρεται στο άρθρο 17 παράγραφος 2 στοιχείο γ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα VΙΙ του παρόντος κανονισμού.
Άρθρο 12
Απαιτήσεις για τους υαλοπίνακες
Οι διαδικασίες δοκιμής και οι απαιτήσεις που ισχύουν για τους υαλοπίνακες, όπως αναφέρονται στο άρθρο 17 παράγραφος 2 στοιχείο γ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα VΙΙΙ του παρόντος κανονισμού.
Άρθρο 13
Απαιτήσεις για τα κάτοπτρα οδήγησης
Οι διαδικασίες δοκιμής και οι απαιτήσεις επιδόσεων που ισχύουν για τα κάτοπτρα οδήγησης, όπως αναφέρεται στο άρθρο 17 παράγραφος 2 στοιχείο γ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΙΧ του παρόντος κανονισμού.
Άρθρο 14
Απαιτήσεις για τα συστήματα πληροφόρησης του οδηγού
Οι διαδικασίες δοκιμής και οι απαιτήσεις επιδόσεων που ισχύουν για τα συστήματα πληροφόρησης του οδηγού, όπως αναφέρεται στο άρθρο 17 παράγραφος 2 στοιχείο γ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα Χ του παρόντος κανονισμού.
Άρθρο 15
Απαιτήσεις για τα συστήματα φωτισμού και φωτεινής σηματοδότησης και τις πηγές φωτισμού τους
Οι διαδικασίες δοκιμής και οι απαιτήσεις επιδόσεων που ισχύουν για τα συστήματα φωτισμού και φωτεινής σηματοδότησης και τις πηγές φωτισμού τους, όπως αναφέρεται στο άρθρο 17 παράγραφος 2 στοιχείο δ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΙ του παρόντος κανονισμού.
Άρθρο 16
Απαιτήσεις για την εγκατάσταση φωτισμού
Οι διαδικασίες δοκιμής και οι απαιτήσεις που ισχύουν για την εγκατάσταση φωτισμού, όπως αναφέρεται στο άρθρο 17 παράγραφος 2 στοιχείο δ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΙΙ του παρόντος κανονισμού.
Άρθρο 17
Απαιτήσεις για τα συστήματα προστασίας των επιβατών, όπως, μεταξύ άλλων, εσωτερική διαρρύθμιση, μαξιλάρια, ζώνες ασφάλειας, πόρτες του οχήματος
Οι διαδικασίες δοκιμής και οι απαιτήσεις επιδόσεων που ισχύουν για τα συστήματα προστασίας των επιβατών, όπως, μεταξύ άλλων, εσωτερική διαρρύθμιση, μαξιλάρια, ζώνες ασφάλειας, πόρτες του οχήματος, όπως αναφέρεται στο άρθρο 17 παράγραφος 2 στοιχείο ε) του κανονισμού (ΕΕ) αριθ. 167/2013, διενεργούνται και επαληθεύονται σύμφωνα με το παράρτημα ΧΙΙΙ του παρόντος κανονισμού.
Άρθρο 18
Απαιτήσεις για το εξωτερικό και τα εξαρτήματα του οχήματος
Οι διαδικασίες δοκιμής και οι απαιτήσεις που ισχύουν για το εξωτερικό και τα εξαρτήματα του οχήματος, όπως αναφέρεται στο άρθρο 17 παράγραφος 2 στοιχείο στ) του κανονισμού (ΕΕ) αριθ. 167/2013, διενεργούνται και επαληθεύονται σύμφωνα με το παράρτημα XIV του παρόντος κανονισμού.
Άρθρο 19
Απαιτήσεις για την ηλεκτρομαγνητική συμβατότητα
Οι διαδικασίες δοκιμής και οι απαιτήσεις επιδόσεων που ισχύουν για την ηλεκτρομαγνητική συμβατότητα, όπως αναφέρεται στο άρθρο 17 παράγραφος 2 στοιχείο ζ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XV του παρόντος κανονισμού.
Άρθρο 20
Απαιτήσεις για τα όργανα ηχητικής προειδοποίησης
Οι διαδικασίες δοκιμής και οι απαιτήσεις επιδόσεων που ισχύουν για τα όργανα ηχητικής προειδοποίησης, όπως αναφέρεται στο άρθρο 17 παράγραφος 2 στοιχείο η) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XVΙ του παρόντος κανονισμού.
Άρθρο 21
Απαιτήσεις για τα συστήματα θέρμανσης
Οι διαδικασίες δοκιμής και οι απαιτήσεις επιδόσεων που ισχύουν για τα συστήματα θέρμανσης, όπως αναφέρεται στο άρθρο 17 παράγραφος 2 στοιχείο θ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XVΙΙ του παρόντος κανονισμού.
Άρθρο 22
Απαιτήσεις για τις συσκευές προστασίας από μη εγκεκριμένη χρήση
Οι διαδικασίες δοκιμής και οι απαιτήσεις επιδόσεων που ισχύουν για τις συσκευές προστασίας από μη εγκεκριμένη χρήση, όπως αναφέρεται στο άρθρο 17 παράγραφος 2 στοιχείο ι) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XVΙΙΙ του παρόντος κανονισμού.
Άρθρο 23
Απαιτήσεις για τις πινακίδες κυκλοφορίας
Οι διαδικασίες δοκιμής και οι απαιτήσεις που ισχύουν για τις πινακίδες κυκλοφορίας, όπως αναφέρεται στο άρθρο 17 παράγραφος 2 στοιχείο ια) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΙΧ του παρόντος κανονισμού.
Άρθρο 24
Απαιτήσεις για τις πινακίδες και επιγραφές που προβλέπονται από τον νόμο
Οι απαιτήσεις που ισχύουν για τις πινακίδες και επιγραφές που προβλέπονται από τον νόμο, όπως αναφέρεται στο άρθρο 17 παράγραφος 2 στοιχείο ια) του κανονισμού (ΕΕ) αριθ. 167/2013, επαληθεύονται σύμφωνα με το παράρτημα ΧΧ του παρόντος κανονισμού.
Άρθρο 25
Απαιτήσεις για τις διαστάσεις και τη μάζα ρυμουλκούμενου
Οι διαδικασίες δοκιμής και οι απαιτήσεις που ισχύουν για τις διαστάσεις και τη μάζα ρυμουλκούμενου, όπως αναφέρεται στο άρθρο 17 παράγραφος 2 στοιχείο ιβ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΙ του παρόντος κανονισμού.
Άρθρο 26
Απαιτήσεις για τη μέγιστη μάζα έμφορτου οχήματος
Οι διαδικασίες δοκιμής και οι απαιτήσεις που ισχύουν για τη μέγιστη μάζα έμφορτου οχήματος, όπως αναφέρεται στο άρθρο 17 παράγραφος 2 στοιχείο ιβ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΙΙ του παρόντος κανονισμού.
Άρθρο 27
Απαιτήσεις για το έρμα
Οι διαδικασίες δοκιμής και οι απαιτήσεις που ισχύουν για το έρμα, όπως αναφέρεται στο άρθρο 17 παράγραφος 2 στοιχείο ιβ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΙΙΙ του παρόντος κανονισμού.
Άρθρο 28
Απαιτήσεις για την ασφάλεια των ηλεκτρικών συστημάτων
Οι απαιτήσεις που ισχύουν για τα ηλεκτρικά συστήματα, όπως αναφέρεται στο άρθρο 17 παράγραφος 2 στοιχείο ιγ) του κανονισμού (ΕΕ) αριθ. 167/2013, επαληθεύονται σύμφωνα με το παράρτημα ΧΧΙV του παρόντος κανονισμού.
Άρθρο 29
Απαιτήσεις για τις δεξαμενές καυσίμου
Οι διαδικασίες δοκιμής και οι απαιτήσεις επιδόσεων που ισχύουν για τις δεξαμενές καυσίμου, όπως αναφέρεται στο άρθρο 17 παράγραφος 2 στοιχεία α) και ιγ) και άρθρο 18 παράγραφος 2 στοιχείο ιβ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XXV του παρόντος κανονισμού.
Άρθρο 30
Απαιτήσεις για τις δομές οπίσθιας προστασίας
Οι διαδικασίες δοκιμής και οι απαιτήσεις επιδόσεων που ισχύουν για τις δομές οπίσθιας προστασίας, όπως αναφέρεται στο άρθρο 17 παράγραφος 2 στοιχείο ιδ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XXVI του παρόντος κανονισμού.
Άρθρο 31
Απαιτήσεις για την πλευρική προστασία
Οι διαδικασίες δοκιμής και οι απαιτήσεις που ισχύουν για την πλευρική προστασία, όπως αναφέρεται στο άρθρο 17 παράγραφος 2 στοιχείο ιε) του κανονισμού (ΕΕ) αριθ. 167/2013, διενεργούνται και επαληθεύονται σύμφωνα με το παράρτημα XXVII του παρόντος κανονισμού.
Άρθρο 32
Απαιτήσεις για τις εξέδρες φόρτωσης
Οι διαδικασίες δοκιμής και οι απαιτήσεις που ισχύουν για τις εξέδρες φόρτωσης, όπως αναφέρεται στο άρθρο 17 παράγραφος 2 στοιχείο ιστ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XXVIII του παρόντος κανονισμού.
Άρθρο 33
Απαιτήσεις για τις διατάξεις ρυμούλκησης
Οι απαιτήσεις επιδόσεων που ισχύουν για τις διατάξεις ρυμούλκησης, όπως αναφέρεται στο άρθρο 17 παράγραφος 2 στοιχείο ιζ) του κανονισμού (ΕΕ) αριθ. 167/2013, επαληθεύονται σύμφωνα με το παράρτημα XXIX του παρόντος κανονισμού.
Άρθρο 34
Απαιτήσεις για τα ελαστικά
Οι διαδικασίες δοκιμής και οι απαιτήσεις επιδόσεων που ισχύουν για τα ελαστικά, όπως αναφέρεται στο άρθρο 17 παράγραφος 2 στοιχείο ιη) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΧ του παρόντος κανονισμού.
Άρθρο 35
Απαιτήσεις για τους λασπωτήρες
Οι διαδικασίες δοκιμής και οι απαιτήσεις επιδόσεων που ισχύουν για τους λασπωτήρες, όπως αναφέρεται στο άρθρο 17 παράγραφος 2 στοιχείο ιθ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΧΙ του παρόντος κανονισμού.
Άρθρο 36
Απαιτήσεις για την οπισθοπορεία
Οι απαιτήσεις που ισχύουν για την οπισθοπορεία, όπως αναφέρεται στο άρθρο 17 παράγραφος 2 στοιχείο κ) του κανονισμού (ΕΕ) αριθ. 167/2013, επαληθεύονται σύμφωνα με το παράρτημα XXXII του παρόντος κανονισμού.
Άρθρο 37
Απαιτήσεις για τις ερπύστριες
Οι διαδικασίες δοκιμής και οι απαιτήσεις επιδόσεων που ισχύουν για τις ερπύστριες, όπως αναφέρεται στο άρθρο 17 παράγραφος 2 στοιχείο κα) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα ΧΧΧΙΙΙ του παρόντος κανονισμού.
Άρθρο 38
Απαιτήσεις για τις μηχανικές ζεύξεις
Οι διαδικασίες δοκιμής και οι απαιτήσεις επιδόσεων που ισχύουν για τις μηχανικές ζεύξεις, όπως αναφέρεται στο άρθρο 17 παράγραφος 2 στοιχείο κβ) του κανονισμού (ΕΕ) αριθ. 167/2013, διεξάγονται και επαληθεύονται σύμφωνα με το παράρτημα XXXIV του παρόντος κανονισμού.
ΚΕΦΑΛΑΙΟ III
ΥΠΟΧΡΕΩΣΕΙΣ ΤΩΝ ΚΡΑΤΩΝ ΜΕΛΩΝ
Άρθρο 39
Έγκριση τύπου οχημάτων, συστημάτων, μηχανικών μερών και χωριστών τεχνικών μονάδων
Από την 1η Ιανουαρίου 2018, οι εθνικές αρχές, εφόσον πρόκειται για νέα οχήματα που δεν συμμορφώνονται με τον κανονισμό (ΕΕ) αριθ. 167/2013 και τον παρόντα κανονισμό σχετικά με τη λειτουργική ασφάλεια, απαγορεύουν τη διάθεση στην αγορά, την ταξινόμηση ή την κυκλοφορία των εν λόγω οχημάτων.
Άρθρο 40
Εθνική έγκριση τύπου οχημάτων, συστημάτων, μηχανικών μερών και χωριστών τεχνικών μονάδων
Οι εθνικές αρχές δεν αρνούνται τη χορήγηση εθνικής έγκρισης τύπου σε τύπο οχήματος, συστήματος, μηχανικού μέρους ή χωριστής τεχνικής μονάδας για λόγους που αφορούν τη λειτουργική ασφάλεια εάν το όχημα, το σύστημα, το μηχανικό μέρος ή η χωριστή τεχνική μονάδα συμμορφώνεται με τις απαιτήσεις που ορίζονται στον παρόντα κανονισμό, με εξαίρεση τις απαιτήσεις που ισχύουν για τα εξής στοιχεία:
α)
τις διαστάσεις οχήματος και τη μάζα του ρυμουλκούμενου που αναφέρονται στο άρθρο 25·
β)
τη μέγιστη μάζα έμφορτου οχήματος που αναφέρεται στο άρθρο 26·
γ)
τη μέση πίεση της επαφής με το έδαφος και το μέγιστο φορτίο ανά σύστημα κύλισης ερπυστριών για ελκυστήρες κατηγορίας C που αναφέρονται στο άρθρο 37·
δ)
τους πίνακες και τα ελάσματα σηματοδοσίας που αναφέρονται στο άρθρο 16, των οχημάτων κατηγορίας S με πλάτος που υπερβαίνει τα 2,55 m.
ΚΕΦΑΛΑΙΟ IV
ΤΕΛΙΚΕΣ ΔΙΑΤΑΞΕΙΣ
Άρθρο 41
Έναρξη ισχύος και εφαρμογή
Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2016.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Δεκεμβρίου 2014.

Labels: 3
7
8
6